Primul jucător ofertat de Real Madrid după ce a devenit campioană: "Ancelotti a cerut"
Real Madrid a devenit matematic noua campioană a Spaniei, sâmbătă, iar formația antrenată de Carlo Ancelotti demarează deja pregătirile pentru următorul sezon.
Primul jucător care va fi ofertat de Real Madrid după asigurarea titlului este Ferland Mendy (28 de ani). Fundașul francez mai are un singur an de contract cu gruparea spaniolă, iar Carlo Ancelotti ar fi cerut conducerii să îi propună fostului jucător de la Olympique Lyon o prelungire a înțelegerii, scrie Marca.
Real Madrid îi propune lui Ferland Mendy prelungirea contractului
"Mendy a reușit să îndepărteze orice dubiu în privința sa, iar propunerea pentru prelungirea contractului este pregătită. Prețul său este în creștere, iar prestațiile recente nu au trecut neobservate în birourile de la Valdebebas", explică Marca.
Ziarul spaniol scrie că nu există încă un acord între Real Madrid și Ferland Mendy. Fundașul stânga ar fi monitorizat de câțiva granzi din Europa, precum Bayern Munchen sau Manchester City, dar și de cluburi din Arabia Saudită, care ar fi pregătite să îi ofere un salariu colosal.
- Ferland Mendy a fost cumpărat de Real Madrid în 2019, de la Olympique Lyon, pentru 48 de milioane de euro. Sezonul 2023/2024 a fost cel mai consistent al francezului pe Santiago Bernabeu, până acum având 33 de meciuri jucate.
Aglomerație în flancul stâng al apărării la Real Madrid
Rămâne de văzut ce se va întâmpla cu Alphonso Davies (23 de ani) în cazul în care Ferland Mendy își va prelungi înțelegerea cu Real Madrid. Presa internațională l-a dat ca sigur transferat la Real pe fundașul stânga canadian de la Bayern, fie în această vară, fie în 2025, când îi expiră contractul, însă bavarezii susțin că nu au primit nicio ofertă.
Pe lângă Ferland Mendy și posibilul transfer al lui David Alaba, Real Madrid mai are un concurent serios pentru postul de fundaș stânga - Fran Garcia (24 de ani), care încheie primul sezon la seniorii lui Real, unul în care a fost convocat și la naționala Spaniei.
Urmăriți SPORT.RO și pe Google News